Likumprojekts

**Grozījumi likumā "Par tautas nobalsošanu, likumu ierosināšanu un Eiropas pilsoņu iniciatīvu"**

Izdarīt likumā "Par tautas nobalsošanu, likumu ierosināšanu un Eiropas pilsoņu iniciatīvu"(Latvijas Republikas Saeimas un Ministru Kabineta Ziņotājs, 1994, 9.nr.; 1995, 17.nr.; 1998, 19.nr.; 2003, 12., 19.nr.; 2006, 10.nr.; 2008, 7., 16.nr.; 2009, 8.nr.; Latvijas Vēstnesis, 2012, 160., 186.nr.) šādus grozījumus:

1. Papildināt likumu ar 7.2pantu šādā redakcijā:

"**7.2pants.** (1) Lai nodrošinātu iespēju karavīriem un zemessargiem, kuri dienestu pilda starptautiskajās operācijās, parakstīties parakstu vākšanas lapā, Centrālās vēlēšanu komisijas norādītā republikas pilsētas vai novada vēlēšanu komisija ne vēlāk kā septiņas dienas pirms šā likuma 7.panta pirmajā daļā noteiktā parakstu vākšanas termiņa sākuma nosūta Nacionālajiem bruņotajiem spēkiem pārsūtīšanai Nacionālā kontingenta komandierim parakstu vākšanas lapas.

(2) Pēc parakstu vākšanas lapu saņemšanas starptautiskās operācijas rajonā Nacionālā kontingenta komandieris, ņemot vērā Centrālās vēlēšanu komisijas noteikto trīsdesmit dienu termiņu, kad vēlētāji var parakstīties parakstu vākšanas lapās, paziņo karavīriem un zemessargiem parakstu vākšanas laiku un vietu starptautiskās operācijas rajonā. Šajā vietā aģitācija nav pieļaujama.

(3) Nacionālā kontingenta komandieris vai viņa pilnvarota persona parakstu vākšanas lapās atzīmē katra tautas nobalsošanas ierosinājuma parakstītāja vārdu, uzvārdu, personas kodu un parakstīšanas datumu.

(4) Kad parakstu vākšana beigusies, Nacionālā kontingenta komandieris parakstu vākšanas lapas nekavējoties nosūta Nacionālo bruņoto spēku Apvienotajam štābam pārsūtīšanai Centrālās vēlēšanu komisijas norādītajai republikas pilsētas vai novada vēlēšanu komisijai."

2. Papildināt likumu ar 19.1pantu šādā redakcijā:

"**19.1pants.** (1) Karavīri un zemessargi, kuri dienestu pilda starptautiskajās operācijās, tautas nobalsošanā var piedalīties attiecīgās starptautiskās operācijas rajonā, ja ir iespējams nodrošināt šā likuma nosacījumu ievērošanu.

(2) Karavīrs un zemessargs, kurš vēlas piedalīties tautas nobalsošanā starptautiskās operācijas rajonā, Nacionālā kontingenta komandierim iesniedz iesniegumu. Iesniegumā norāda savu vārdu, uzvārdu un personas kodu. Balsošanai var pieteikties ne vēlāk kā 21.dienā pirms šā likuma 12.panta pirmajā daļā noteiktās tautas nobalsošanas dienas.

(3) Nacionālā kontingenta komandieris starptautiskās operācijas rajonā apkopo karavīru un zemessargu iesniegumus un reģistrē balsotāju iesniegumu sarakstā, kuru kopā ar karavīru un zemessargu iesniegumiem ne vēlāk kā 18.dienā pirms noteiktās tautas nobalsošanas dienas elektroniski nosūta Nacionālo bruņoto spēku Apvienotajam štābam pārsūtīšanai Centrālās vēlēšanu komisijas norādītajai republikas pilsētas vai novada vēlēšanu iecirkņa komisijai.

(4) Centrālās vēlēšanu komisijas norādītā republikas pilsētas vai novada vēlēšanu iecirkņa komisija ne vēlāk kā 12.dienā pirms noteiktās tautas nobalsošanas dienas nosūta Nacionālajiem bruņotajiem spēkiem pārsūtīšanai Nacionālā kontingenta komandierim balsotāju sarakstu veidlapas, balsošanas zīmes, kas apzīmogotas ar attiecīgās republikas pilsētas vai novada vēlēšanu iecirkņa komisijas zīmogu, un aizzīmogotu balsošanas kasti.

(5) Balsošanas dienā Nacionālā kontingenta komandieris vai viņa pilnvarota persona balsotāju sarakstā ieraksta balsotāja vārdu, uzvārdu un personas kodu. Katrs balsotājs no Nacionālā kontingenta komandiera vai viņa pilnvarotas personas saņem apzīmogoto balsošanas zīmi un par to parakstās balsotāju sarakstā.

(6) Balsošana vēlēšanās ir aizklāta. Balsošanu organizē, ievērojot šā likuma 17.panta otrajā daļā noteikto kārtību.

(7) Kad balsotājs balsošanas zīmē izdarījis nepieciešamās atzīmes, viņš to saloka un Nacionālā kontingenta komandiera vai viņa pilnvarotas personas klātbūtnē iemet aizzīmogotā balsošanas kastē.

(8) Kad balsošana beigusies, Nacionālā kontingenta komandieris balsotāju sarakstus, pāri palikušās balsošanas zīmes un balsošanas kasti nekavējoties nosūta Nacionālo bruņoto spēku Apvienotajam štābam pārsūtīšanai Centrālās vēlēšanu komisijas norādītajai republikas pilsētas vai novada vēlēšanu iecirkņa komisijai.

(9) Nacionālā kontingenta komandieris vai viņa pilnvarota persona uzrauga, lai balsošanas vietā nenotiktu aģitācija, kā arī netiktu ierobežota vēlēšanu brīvība un traucēta kārtība.

(10) Karavīri un zemessargi, kuri vēlas balsot pa pastu, to veic Saeimas vēlēšanu likumā noteiktajā kārtībā."

Aizsardzības ministrs

Artis Pabriks